Я къарур я фIэщ хъужауэ
«Спартак-Налшык» (Налшык) — «СКА-Хабаровск» (Хабаровск) — 2:1 (1:0). Ларнакэ (Кипр). «Аммохостос» стадион. Мазаем и 23-м. ЦIыхуи 180-рэ еплъащ.
Судьяхэр: Казарцев (Санкт-Петербург), Приходькэ (Мэзкуу), Китанов (Энгельс).
«Спартак-Налшык»: Антипов, Мэкъуауэ (Семёнов, 61), Дашаев (Лелюкаев, 34), Мурачёв, Кузнецов, Соблыр (Багъэтыр, 42), Крамаренкэ (Каркаев, 86), Дроздов (Гъурф, 42), Мухьэммэд (Шаваев, 74), Чхапелие (Войнов, 66), Ахъядов.
«СКА-Хабаровск»: Довбня, Удалый (Микуцис, 45), Иванов, Друзин, Астафьев, Карасёв (Киреев, 70), Черевкэ (Калинский, 89), Демидкэ, Лесканэ (Корян, 70), Никифоров, Булие.
Топхэр дагъэкIащ: Дашаевым, 9 (1:0). Мурачёвым, 79 — езым и гъуэм (1:1). Семёновым, 90+2 (2:1).
Дагъуэ къыхуащIащ: Мухьэммэдрэ Мэкъуауэмрэ.
Япэ джэгугъуитIым къыщыхагъэщIауэ Футбол Лъэпкъ Лигэм и кубокыр къэхьыным теухуауэ Кипрым щекIуэкI зэхьэзэхуэм къыщыщIидзами, иужькIэ дигъэгушхуэ зэпытурэ «Спартак-Налшыкым» кърихьэкIащ. ЖыпIэну ирикъунщ иужь зэIущIищми ар зэрыщытекIуар икIи зэпеуэм хэта командэ пщыкIухым я деж ебгъуанэ увыпIэр къызэрыщихьар.
Махуищ и пэкIэ Ярославль и «Шинник»-м щыдэджэгуами хуэдэу, налшыкдэсхэм ебгъэрыкIуэныгъэ лъэщхэмкIэ къыщIадзащ икIи мыгувэу бжыгъэр къызэIуахащ. Штрафной щеуэм къыхата топыр Дашаев Аслъэн «СКА-Хабаровск» командэм и гъуэм щхьэкIэ дигъэкIащ.
АдэкIэ къикIуэтыпIэ зимыIэ хабаровскдэсхэр занщIэу къаруушхуэкIэ ипэкIэ кIуэтащ. А дакъикъэхэм зэфIэкI лъагэ яIэу зыкъагъэлъэгъуащ ди гъуащхьэхъумэхэм. Я хьэрхуэрэгъухэм я ебгъэрыкIуэныгъэ псори абыхэм Iэзэу къызэпаудырт.
«Спартак-Налшыкым» зэIущIэр и текIуэныгъэм хуэмурэ хуигъакIуэрт. АрщхьэкIэ 79-нэ дакъикъэм абы и гъуащхьэхъумэ Мурачёв Олег щIэщхъу къыщыщIащ: хабаровскдэсхэм я ебгъэрыкIуэныгъэр къыщызэпиудым топыр и гъуэм дигъэкIыжащ.
Бжыгъэр 1:1 зэрыхъуам къигъэувырт псори щIэрыщIэу къыщIадзэжын хуейуэ. Армырамэ, Iуэхур пенальтим хуэкIуэнут. Апхуэдэуи къэхъуну къыщIэкIынт джэгум къыщIагъуа дакъикъэхэм «Спартак-Налшыкыр» зэрыгупу емыбгъэрыкIуамэ. Гъуащхьауэхэм ядэIэпыкъуну яхыхьа Семёновым и хьэрхуэрэгъухэм гу къылъатакъым икIи, топыр къыIэрыхьэри, кIэух бжыгъэр 2:1-уэ игъэуващ. Абы иужькIэ занщIэу джэгур иухащ.
Арати, тхьэмахуитIым нэблагъэкIэ Кипрым щекIуэкIа Футбол Лъэпкъ Лигэм и кубокыр къэхьыным теухуа зэхьэзэхуэм «Спартак-Налшыкым» хъарзынэу зыкъыщигъэлъэгъуащ икIи и къарур и фIэщ хъужауэ Къэбэрдей-Балъкъэрым и къалащ-хьэм къегъэзэж. Мыгувэу, гъатхэпэм и 8-м, абы зэIущIэ гугъу Мэзкуу къыщыпэщылъщ. Япэ дивизионым щыщIэзыдзэж зэпеуэм ипкъ иткIэ ар дэджэгунущ зэхьэзэхуэм пашэ-
ныгъэр щызыIыгъ «Динамо»-м.
Жыласэ Заурбэч.
